A Tanács 3020/81/EGK rendelete

(1981. október 19.)

a műszaki mellékletek előzetes alkalmazását, és az 1975. november 14-én Genfben kötött, a nemzetközi árufuvarozásban TIR-igazolvány fedezete alatt fuvarozott árukról szóló nemzetközi egyezmény (TIR-egyezmény) TIR-igazolványának előzetes használatát előíró 3326/76/EGK rendelet módosításáról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre, és különösen annak 113. cikkére,

tekintettel a Bizottság javaslatára,

mivel a 3237/67/EGK rendelet [1] hatályosan elrendelte a műszaki mellékletek előzetes alkalmazását és az 1975. november 14-én Genfben kötött egyezmény TIR-igazolványának előzetes használatát;

mivel a műszaki mellékleteken és a TIR-igazolvány használatának szabályain az egyezményben előírt módosítási eljárás lefolytatásával a közelmúltban számos módosítást hajtottak végre;

mivel a Közösség érdekében ezeket a módosításokat a lehető legrövidebb időn belül be kell építeni a TIR-egyezmény műszaki mellékleteibe és a TIR-igazolvány használatát szabályzó szabályokba;

mivel az ilyen módosítások fő célja a TIR-igazolvány támogatásához a rakományjegyzékek használatának az engedélyezése, annak ellenére, hogy az ilyen rakományjegyzékek nem helyettesíthetik a TIR-igazolványhoz csatolandó árunyilatkozatot, csak annak mellékletei;

mivel ezért a 3237/76/EGK rendeletet módosítani kell,

ELFOGADTA EZT A RENDELETET:

1. cikk

A 3237/76/EGK rendelet szövege az alábbiak szerint módosul:

(1) A TIR-igazolvány használatát szabályzó szabályzat 1. melléklet (10) c) pontjának szövege az alábbi szövegre cserélendő ki:

"c) Az árunyilatkozattal megegyező mintájú különálló lapokat vagy az árunyilatkozatban megkövetelt minden információt tartalmazó kereskedelmi okmányokat a betétlapokhoz kell mellékelni. Ilyen esetekben az összes betétlapnak az alábbi adatokat kell tartalmaznia:

i. az összes mellékelt lap számát (10. rovat)

ii. a csatolt lapokon felsorolt összes csomag vagy árucikk darabszámát és az áruk bruttó súlyát (11 - 13.rovat).";

(2) A 2. melléklet 3. cikk (8) bekezdése helyébe az alábbi szöveg kerül:

"(8) A gyűrűk és a fűzőlyukak közötti távolság nem haladhatja meg a 200 mm távolságot. A távolság a gyűrűk és fűzőlyukak között ugyanakkor függőleges irányban mindkét oldalon lehet nagyobb is, de a 300 mm távolságot nem haladhatja meg abban az esetben, ha a jármű és a ponyva olyan szerkezetű, hogy megakadályozza a rakodótérbe történő behatolást. A fűzőlyukak megerősített szerkezetűek legyenek.";

(3) a 6. mellékletben:

a) a bevezető rész után az alábbi magyarázó megjegyzés kerül beillesztésre:

"1. I. MELLÉKLET

1.10.c) A TIR-igazolvány használatával kapcsolatos szabályok

- Az árunyilatkozathoz csatolt rakományjegyzékek

A TIR-igazolványok használatát szabályzó szabályzat 10 c) pontja engedélyezi a TIR-igazolványhoz csatolt rakományjegyzékek használatát abban az esetben is, ha egyébként elegendő hely állna rendelkezésre a fuvarozott összes áru felsorolására az árunyilatkozaton. Ugyanakkor ez csak abban az esetben engedélyezhető, ha a rakományjegyzékek az árunyilatkozaton feltüntetendő összes adatot olvasható és felismerhető módon tartalmazzák, és a 10 c) szabály minden egyéb rendelkezését betartják.";

b) a 2.3.8. b) magyarázó megjegyzés után a következő magyarázó megjegyzés kerül beillesztésre:

"2.3.8. 8. bekezdés – A gyűrűk és fűzőlyukak közötti távolság

Függőleges irányban a 200 mm-nél nagyobb, de 300 mm távolságot meg nem haladó távolság alkalmazása engedélyezett abban az esetben, ha a gyűrűk az oldallemezekbe besüllyesztett kialakításúak, a fűzőlyukak pedig ovális alakúak, és olyan kis méretűek, hogy éppen átférnek a gyűrűkön."

2. cikk

A Bizottság az I. melléklet rendelkezéseinek az elfogadásáról értesíti az Európai Gazdasági Bizottság főtitkárságát.

3. cikk

Ez a rendelet 1982. január 1-jén lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Luxemburgban 1981. október 19-én.

a Tanács részéről

az elnök

P. Walker

[1] HL L 368., 1976.12.31., 1. o.

--------------------------------------------------